淮人多食蛙者作詩示意
作者：朱翌
朝代：宋

paragraphs: 淮人爲水族，庖膾亦已巧。
田間有鳴雞，性命得自保。
吳人口垂涎，捕取窮浩渺。
於吳産或多，於淮求則少。
要之業境會，食債良自繞。
予也家淮南，遊吳嘗草草。
平生下箸處，但覺皆羊棗。
不論赤鯶公，亦及長鬚老。
何况鼓吹部，可作鐘鼎寶。
世間多空中，所見徒有表。
至美不外示，魚鼈豈皆好。
君看十月鶉，羽翼甚輕矯。
變化須臾間，不念舊池沼。
食鶉乃無言，食蛙或顰愀。
鶉蛙等無二，妄想自顛倒。
舌根無盡期，所得在一飽。
哀哉南路徐，食方說燖煼。
但俱供芋羹，不必著錦襖。
較之食瘡痂，豈但能稍稍。